Sopimussuhteen ulkopuolisesta unionin vastuusta on todettava, että unionin vastuu voi syntyä toimielinten laiminlyöntien perusteella vain, jos kyseiset toimielimet ovat laiminlyöneet unionin oikeuden säännökseen perustuvan laillisen toimimisvelvollisuuden. Tässä yhteydessä vaatimusta sellaisen oikeussäännön, jonka tarkoituksena on antaa yksityisille oikeuksia, rikkomisesta sovelletaan myös silloin, kun laiminlyönti perustuu tuottamukseen.

Niistä sitoumuksista, jotka Kroatian tasavalta on antanut sen liittymistä unioniin koskevan asiakirjan liitteen VII yhteydessä ja jotka koskevat riippumattoman ja tehokkaan oikeuslaitoksen perustamista ja perusoikeuksien noudattamista, on todettava, että komissiolle voi syntyä toimimisvelvollisuus ainoastaan sen takia, että näitä sitoumuksia ei ole noudatettu. Tässä yhteydessä sitoumuksesta nro 1, jossa viitataan yleisesti Kroatian viranomaisten oikeuslaitoksen uudistamista koskevaan strategiaan ja toimintasuunnitelmaan ilman muita täsmennyksiä, ei seuraa, että Kroatian viranomaisilla olisi velvollisuus perustaa ulosottomiehen tehtävä. Liittymisasiakirjan liitteessä VII mainituissa uudistamista koskevassa strategiassa ja toimintasuunnitelmassa ei nimittäin viitata oikeuslaitoksen uudistamista koskevaan strategiaan ja toimintasuunnitelmaan, jotka olivat voimassa liittymissopimuksen allekirjoituspäivänä ja joissa perustettiin ulosottomiehen tehtävä, koska muun muassa on yleistä, että liittyvä valtio toteuttaa liittymiseen liittyvien sitoumusten seurantajakson aikana täydentäviä tai korjaavia toimenpiteitä etenkin siinä tapauksessa, että komissio toteaa olevansa pettynyt tuloksiin. Tästä ei voida kuitenkaan päätellä, että Kroatian viranomaiset saisivat täysin vapaasti muuttaa uudistamista koskevaa strategiaa ja toimintasuunnitelmaa, jotka olivat voimassa liittymissopimuksen allekirjoituspäivänä. Kun liittymisasiakirjan määräykset – etenkin sen 36 artikla ja sen liite VII – otetaan huomioon, kyseisillä viranomaisilla on velvollisuus noudattaa sitoumuksen nro 1 lisäksi myös kaikkia muita mainitussa liitteessä määrättyjä sitoumuksia, kuten muun muassa sitoumuksia nro 2, nro 3, nro 6 ja nro 9.

Sitoumuksesta nro 3 on todettava, että se koskee pelkästään oikeuslaitoksen tehokkuutta ja siinä ei aseteta lainkaan velvollisuutta antaa tuomioistuinratkaisujen täytäntöönpanoa koskevaa toimivaltaa erityiselle elimelle sellaisten menettelyjen mukaisesti, jotka on itse määritetty etukäteen. Unionin oikeutta ei nimittäin sovelleta tuomioistuinratkaisujen täytäntöönpanojärjestelmään jäsenvaltioissa, ja kyseinen täytäntöönpanojärjestelmä ei näin ollen kuulu unionin säännöstöön, joka liittyvän valtion on saatettava osaksi kansallista lainsäädäntöään. Perussopimuksissa, kuten Euroopan unionin perusoikeuskirjassa, vahvistetaan ainoastaan tiettyjä periaatteita, joita on sovellettava lainkäyttöön jäsenvaltioissa, kuten tuomioistuinten puolueettomuutta koskeva periaate ja syyttömyysolettamaa koskeva periaate, ja tiettyjä sääntöjä, joilla pyritään varmistamaan oikeudellinen yhteistyö jäsenvaltioiden välillä tarvittaessa lähentämällä kansallisia lainsäädäntöjä. Sitoumuksesta nro 3 ei voida näin ollen päätellä velvollisuutta antaa täytäntöönpanomenettelyt ulosottomiesten tehtäväksi. Ainoa Kroatian viranomaisille asetettu velvollisuus on täytäntöönpanomenettelyjen tehokkuuden varmistamista koskeva velvollisuus, joka ei ole riippuvainen siitä, mitä keinoja tässä käytetään.

Näin ollen mistään kyseisestä liittymisasiakirjan liitteeseen VII sisältyvästä sitoumuksesta ei seuraa, että Kroatian tasavallalla olisi velvollisuus luoda ulosottomiehen ammatti, eikä näin ollen myöskään seuraa, että komissiolla olisi velvollisuus turvautua tällä perusteella liittymisasiakirjan 36 artiklassa määrättyihin toimintatapoihin ulosottomiesten luomista koskevan lain kumoamisen estämiseksi. Tästä seuraa myös, että komissiota ei voida moittia siitä, että se ei ole turvautunut näihin toimintatapoihin ja on hyväksynyt liittymiseen liittyvien sitoumusten muuttamisen liittymissopimuksen ja valtiosopimusoikeutta koskevan 23.5.1969 allekirjoitetun Wienin yleissopimuksen 26 artiklan, jonka otsikko on ”Pacta sunt servanda -sääntö”, vastaisesti. Koska mainitulla 36 artiklalla pyritään täsmentämään SEU 17 artiklaan perustuvat komission velvollisuudet Kroatian tasavallan unioniin liittymisen yhteydessä, samoin ei voida myöskään katsoa, että viimeksi mainittua määräystä on jätetty noudattamatta.

(ks. 42, 46–49, 51–54, 57 ja 71 kohta)